- 1 TIMOTIUS
- <
- 3
- >

3
Vatano ube akarive anugano Amisye rai
1 Ayao wamanave raije no taiso: Vatan inta beke dave pare be akarive po anugano Amisye maugav, weamo anakero beker po raijare umaso ngko dave.* Anugano Amisy wo vatane inta mapatimu indamu ube akarive wo anugano Amisye maugav (anemo 2-7), muno wo vatano kaijinta mapatimu indamu wanapatambe anugano Amisye mai (anemo 3-13). Akarijo wo anugano Amisye maugav onawamo wo Ayao Amisye raura kakavimbe irati vatano wanave Yesus aije mansai muno wo manyao. Yara vatano wanapatambe anugano Amisye mai onawamo wo anugane ama doije raeranande muno wo wanya kavinije maeranande muno wo anakere kotaro kove raijar. 2 Are pirati be akarive po anugano Amisye inta maugav, apa ana dave ratodi tenambe no so:✡ Titus 1:6-9 Syare apa ana po raveye ngkov, indamu vemo vatane wo aura tatugadi nora. Apa wanya po raovane mamo intabo rave. Po taune apa ana daura, apa ana dave raeranande indamu vemo po ayao kakaije rave nora. Vatane wo aura titive weye apa ana daveye mamai dave. Arono vatano marane ude, po mansaugav usen no apa yavar. Arono pananyaube, apa ayao mamo nsarokir muno mbar. 3 Weramu vemo maeno awije rai nora. Vemo po sivuinye rave vatane mai nora, yara anuga nsaumano mai tenambe. Vemo payaowi nora. Vemo anuga nto irati doije rai nora. 4 Syare vatane wato be akarive taune apa yavaruga mai ti mamaisy. Po apa arikainye manyao indamu ubeta apa ayaowe rai. 5 Weye are pirati pantukambe be akarive apa yavaruga mai, weamo vemo be akarive anugano Amisye rai jinya! 6 Syare opamo vatano panave Yesus ai nugoenta to indamu apa anave matu. Weye vatano apa anave kamurama nene pamo ranivara wapavave wapo aijaseo be akarive, indati ararin dave. Wea umba Amisye po mangke raugaje ai, maisyare muno Po mangke raugaje Anakakai Akoe ai wemaisy. 7 Syare vatano be akarive apa ana daveye ngko dave tenambe, ti vatano nanawirati wantatukambe Amisye aije wo aura titive. Yara ranivara apa ana dave ngkove jewen, weamo vatane ware wo aura tantunawi, muno indati Anakakai Akoe po atopan ti Amisye apa anakero po raijare mbea marudi.
Vatano wanapatambe anugano Amisye mai
8 Vatano nanawirati wanapatambe anugano Amisye mai awa ana udave ratodi tavon no taiso: Syare awa ana udaveye mamai dave ti vatane wo maura titive. Vemo wangkarive nora, muno maeno awije rai nora. Muno vemo wo vatane mansaponae inda wo doije ratande mai nora. 9 Syare ananyao tugae wemi Amisye po rarorono wansai mamo wo raijar matuve, manuga ngkakavimbe rautan. 10 Nyare nyo vatane inta maijaseo wanapatambe anugano Amisye mai, weamo syare nyo awa anaube raen wusyimbe rati. Umba ranivara ana ngkakainoanive inta raen no mai jewen, wea umba wapo maijaseo wanapatambe anugano Amisye mai kai.
11 Maisyare wemai tavon, awa wanya onawamo awa anaube mamai dave tavon, ti vatane wo maura titive muno wanave mai anakotare rai tenambe. Vemo wanya umaso wo vatano kaijinta maura tatugadi nora. Yara syare wo awa ana udaura muno awa ana udaveye raeranande indamu vemo wo ayao kakaije rave nora.
12 Syare vatano panapatambe anugano Amisye maije umawe apa wanya po raovane mamo intabo rave. Muno be akarive apa arikainye mai muno apa yavaruga mai tenambe ti mamaisy. 13 Arono vatane umaso awa wanapatambe anugano Amisye mai omamo ngko dave, weamo awa arakove wo maura titive. Muno vatano wanapatambe umaso ubambunin wo awa anave Yesus Kristus aije raura vambunimbe.
Ananyao Amisy tugae raijar matuve
14 Sya arikainyo Timotius, kavinta nakato ribeker syare syo napan no Epesus. Weramu syo ayaowe so ratoe syo ranutugore nai wusyimbe, 15 indamu ranivara ana inta mo rinansopi ti ide maneai, weamo nyo raen ti nyo vatane manyao indamu awa ana udave mamaisyo yavaruga Amisye waine rai. Weye anugane wamamo Amisyo noa pitawabe Apa yavaruga nawirati wam. Muno anugane wamirati Amisye po apa ananyao tugae raugaje wansai indamu wamo raijar matuve muno wamo raeranande kobe indamu vemo ayao angkari inta nande rai jinya.† Ayao Yunani naiso mo raura mare anugano Amisye mo Amisye apa ananyao tugae raijar matuve omamo raurata irati ajije rauseo ntet indamu yavare ntuna rai matuve.
16 Amisye apa ananyao tugae mamo ngko dave, wemirati ngkokaibe no wusyinoe weramu soamo Po raroron to no taiso:
Yesus Kristus paje no mine so rai be vatanbe;
Anawayo Vambunine mo aroron mare Opamo mamai dave;
Naito Amisye wo aen to;
Apa Ayao Kove mamo ravov no munije raita tenambe;
Vatano wanui wanave Ai to;
Amisye po aijaseo no munijo ntiti rai jakato.

- 1 TIMOTIUS
- <
- 3
- >

*3:1 Anugano Amisy wo vatane inta mapatimu indamu ube akarive wo anugano Amisye maugav (anemo 2-7), muno wo vatano kaijinta mapatimu indamu wanapatambe anugano Amisye mai (anemo 3-13). Akarijo wo anugano Amisye maugav onawamo wo Ayao Amisye raura kakavimbe irati vatano wanave Yesus aije mansai muno wo manyao. Yara vatano wanapatambe anugano Amisye mai onawamo wo anugane ama doije raeranande muno wo wanya kavinije maeranande muno wo anakere kotaro kove raijar.

✡3:2 Titus 1:6-9

†3:15 Ayao Yunani naiso mo raura mare anugano Amisye mo Amisye apa ananyao tugae raijar matuve omamo raurata irati ajije rauseo ntet indamu yavare ntuna rai matuve.

© 2011 WBT