- MUNIJE AMA AKARI
- <
- 12
- >

12
Tawae akoe muno wanya no arikainye autan
1 Naije anainame inta raroron nande no naumo warae: wanya inta mirati mo uma ave ansumbe muno embae no no rajo ate rai. Rakari vone mamo ama sapeo muno tume abusyinara eane jirum no rai. 2 Wanya umaso ranakeave ama arikainye autan muno manonae ama yorame rai weye mare mo ama kavo avaki.
3 Naije anainamo kaijinta raroron akato no naumo warae: syerato tawae akoe nijame inta raen, omamo ama rakari kaururum muno ama sapeo kaururum ntavon, muno ama korodoai abusyin. 4 Muno ratevane rave tumo no no naumo warae raporabe mandei, weti mo nake inta ramau no mine vone so rai. Muno tawae akoe umaso nseo nte no wanya uma mare mo arikainye avaki so ramun indamu mo arikainye umaso aun arono mo avaki. 5 Naije mo Arikainyo anya inta avaki, weramu tawae mo aune ramu, weye Arikainye umaso augavo dodorabe vayave irati wanya umawe raora.* Arikainye so pirati Kristus, muno tawae opirati Anakakai Akoe, opamo be marovave Kristus ai. Auga ti to no Amisye amun, Napi tuna no Apa kursijo titi rai. Arikainye so pirati indati be akarive vatano susyo ntuna no mine so mansai tenambe, muno Po manepato Apa isyo besije rai indamu ubeta Ai. 6 Wanya umaso mamo nin weti nto no nugo vabukane vono maninimbe, nuge umaso Amisye po ratayao indamu nina nto no rai. Muno Po raeranande no we yava masyote nanto no ribuge intabo muno ratusije jirum eane tename mandeij (1260).
Tawae akoe marovave naito Amisye mansai
7 Naije marova akoe ntami no munijo ntiti. Nait Amisy akari apa tame mirati Mikael muno apa naito be akarive mai wanugan umarovave tawae umaso rai, muno tawae me ama naite wo marova rasakinav akananto mansai tavon. 8 Weramu tawae umaso me ama naite nawamo utataopon irati marova umaso rai, mbeare wemai ti varore raugaje mansai jakato ra utantuna no munijo ntiti ma jewen. 9 Muno tawae akoe namije ramau ti musyo. Wemirati tawaeyo wusyin, namirati rawainamo Anakakai Akoe, mo vatano mine so mansaponae. Ramaugaje no mine so ama naite mansautan tenambe.
Ansyerano ngkino munijo ntiti
10 Arono naije idanito syo anamote inta ranaun ngkino akoeve no munijo ntiti, mo raura mare:
“Soamo masyoto Amisye po apa vatane mapaya kakaije rai!
Soamo Apa masyoto po apa vambunine raroron
muno be akarive Apa kawasae mansai nande to!
Muno Apa Mesias po apa vambunine raroron indamu be akarive tavon,
Wepirati Amisye po apatimu indamu Po vatane mapaya kakaije rai.
Weye Anakakai Akoe, wepi po wama arakove mansaura tantunawi no wama Amisye amun simane rai namane rai tutir bayave,
opamo Amisye po amau ti puje munijo ntiti raora to.
11 Wama arakove wo Anakakai Akoe umaso apinde
weye Domba Tuvan apa mavu mo mapaya awa ayao kakaije rai
muno wo ayao Amisy raura kakavimbe.
Muno ujanivo wene rai ramu,
yara wanapatambe Amisye ai tutir ti vatane wo maubaisy.
12 Maisyare omai ti, vatano wana no munijo ntiti weap,
wasananibe tenambe!
Yara vatano mayan muno vatano yawa weap,
kakaije nde wasai, weye Anakakai Akoe paje wasai to.
Opamo apa pari mangke dave weye po raenamo anakero po kakai raijare ma
nggwaravainy akatoe ramu yara kavinta ama marane ntami.”
Tawae akoe mo wanya rawatan
13 Muno arono tawae akoe mo taune raen mare omamo ramau no mine so rai to, naije mo wanya uma mo arikainyo anya avaki rawatan. 14 Wanya umaso mamo Amisye po insani mangkangkan inta apa pepake mirati raugaje rai, indamu mbadirir nto no nugo vabukane vono maninimbe, indamu Amisye po raeranande nggwaravainyo tawae akoe ama no raije rai yava tume mandeij muno embae kawije intabo.† Tume mandeij muno embae kawije intabo ama masyote 1260 (Muni Akari 11:3, 12:6). 15 Umba tawae akoe umaso mo mana rampunae rawa raide, njama maisyare mana akoe, mare indamu mo wanya umawe raugav. 16 Weramu mine vone so mo wanya umaso raeranande taiso: mo rawa rayak mo mana umaso raunto, namirati umawe tawae mo rampunae wem. 17 Naije tawae akoe umaso mpari wanya umawe rai. Weti nto ti marovave wanya umaso ama ajavi mo mampame mansai—nanawirati ubeta ayao Amisye rai muno wo Yesus apa ayao raijar matuve mansai. 18 Muno tawae umaso ntet tawan kobe no nayave von kobe.

- MUNIJE AMA AKARI
- <
- 12
- >

*12:5 Arikainye so pirati Kristus, muno tawae opirati Anakakai Akoe, opamo be marovave Kristus ai.

†12:14 Tume mandeij muno embae kawije intabo ama masyote 1260 (Muni Akari 11:3, 12:6).

© 2011 WBT