- 1 PETRUS
- <
- 5
- >

5
Ananyao raugaje anugano Amisye mansai muno awa akari mansai
1 Syare syo ayao inta raura akarijo wapo anugano Amisye maugave wasai. Risyamo akarije inta pi ri tavon, muno risyamo syo Kristus apa siuri raeno inamije rai to. Muno arono indati Kristus pakare akato ti Apa kovo ntiti rarorono vatane mansamun, indati risyamo ritavondi Apa kovo ntiti wato rai. 2 Syo ananyao raugaje arakovo wabe akarive wasai no taiso: Amisye po apa kawasae inta mansaunande indamu wapo maugav. Wemirati Apa anakero po raugaje wasai mije, weti syare wapo maeranande kobe, maisyare vatano po apa domba maeranande amaisy.✡ Yohanes 21:15-17 Vemo wapo anakere so raijar maisyare vatane inta po wasantitidi wemai nora, yara wapo raijaro wasanuga ranayanambe rautan, mamaisyo Amisye apa bekere rai. Muno vemo wapo raijar weye wabekero doije obo rai nora, yara wapo raijar weye wabeke dave indamu wapo Amisye apa kawasae maeranande. 3 Vemo wabe akarive tanamamoambe vatano nanawirati Amisye po mansaunande wasaije mai nora, yara ribeker indamu wabe unanuive mai indamu wo wapa ana wadave rarijat. 4 Weti indati wapo wapa anakere umaso ama ine raugav arono wapa Akarijo Titi pakare no mine so. Umba naije Po wapa anakere ama ine raunande, wemirati ama ngkovo ntiti raumandi kakai, yara noa nuge nuganui.* Ayao Yunani naiso mo raura mare wama anakere ama ine raurata irati “sapeo ngkenav inta rai, omirati ama ngkenave raumandi kakai yara noa pitawabe.”
5 Syo raura tavon irati arakovo kamurame wasai indamu wabeaje irati akarijo wo anugano Amisye maugave mansai. Muno vatan tenambe weapamo, vemo wasararin nora yara syare wasanuga mpaaje irati wapa arakove mansai tutudi, weye
“Amisye kantetoaro vatano mararine mansai,
yara Po kove raugaje irati vatano manuga mpaaje mansai.”✡ Amsal 3:34; Yakobus 4:6
6 Maisyare omai ti, syare wasanuga mpaaje no Amisye amun, opirati bambunin dave, indamu arono Apa masyote mamaisy, indati Po wasaijasea titive. 7 Anakotaro wasanuga mamaun dai mamo wapo raunanto vintabo no Amisy ai indamu Po wasaeranande rai, weye Opamo aemeno wasai.
8 Wasyisyaube muno wapanatatayaube ra wamamai to! Weye Anakakai Akoe pamo wapa marova pije. Wepirati aurata irati make singa karirimbe inta ai, wepi toe de po apa maero po maisye makani. 9 Weti syare wapo Anakakai Akoe aorai, wana tawan no wapa anave rai. Weye wapo raenamo weabopirati siurije so nande wasaije ramu, yara wapa arakovo wanave Kristus ai utantuna no munije rui vayave no mine so usiuri tavon mamaisyo wapa rai. 10 Weramu wapa siuri so noa nugoenta ramu, yara kavinta nakato nsopi. Mewen to, umba Amisye po wapa ana no wasai ravera mamai tenambe: Po wasanuga raijasea mbambunin, Po vambunine raunande indamu wapa anave ntindimu, muno wana tawan no Ai matuve. Weye opamo Amisyo anuga ngko dave, Po wasawainde indamu watavondi Apa kovo ntiti no pitawabe rai, namirati Po raude wasai weye wabe intabove Kristus ai. 11 Kangkamambe Amisy ai, wepirati apa vambunine ntamija nuge nuganui. Amin!
Kovo Petrus po raura marane rai
12 Sya nyovara wao ntumainyo idatoe somamo arakovo Silas† Silas awain tavonamo Silvanus. tavondi sya anakero syo ratoe rai. Silas so syo aen opamo wama arakovo tavondi Kristus ai tutir. Syo ratoe wasai indamu syo wasanuga raijasea mbambunin muno indamu syo Amisye apa muinye raura tugaive wasai. Weti vemo wasakirive Apa muinye so rai nora, yara wano tawan no rai. 13 Arakovo anugano Amisy una no munijo Babilon naiso‡ Arono wusyinoe Petrus po apa nyovara waowe so ratoe, vatano Kristen wanui wo tamo Babilon veano munijo Roma rawain. Babilon rawain tavonamo Babel. wo kove ranutugore wasai. Onawamo Amisye apa kawasaeyo po mansatayao maisyare muno weasamaisy. Muno Markus po kove ranutugo wasai tavon, wepirati maisyare taune sya arikainyo inanuga no ai pije. 14 Wapo kove raura wasai vambinibe wasanuga muinye rautan, weye wabe arakobe no Yesus Kristus ai.
Syare Amisye apa saumane no wasautan tenambe, weapirati Kristus apa kawasae apaura wasai.
Risy,
Petrus

- 1 PETRUS
- <
- 5
- >

✡5:2 Yohanes 21:15-17

*5:4 Ayao Yunani naiso mo raura mare wama anakere ama ine raurata irati “sapeo ngkenav inta rai, omirati ama ngkenave raumandi kakai yara noa pitawabe.”

✡5:5 Amsal 3:34; Yakobus 4:6

†5:12 Silas awain tavonamo Silvanus.

‡5:13 Arono wusyinoe Petrus po apa nyovara waowe so ratoe, vatano Kristen wanui wo tamo Babilon veano munijo Roma rawain. Babilon rawain tavonamo Babel.

© 2011 WBT