- IBRANI
- <
- 3
- >

3
Yesus panakoeve Musa akivan
1 Sya arakovo wapanave Yesus Kristus ai, weapirati Amisye apa kawasae po wasawain indamu wasisa munijo ntiti rai, syo raura wasai: Syare wapo Yesus atantona rati. Opamo Amisye po atutir de no mine so rai indamu Po apa ayao raura wansai, muno Opamo wama Syeno Titi pije. Yesus so pirati wamanave Ai pije. 2 Opamo beto Amisye ai, Opi po atayao apa anakere rai, maisyare muno Musa beto Amisye ai ti po Amisye apa yavaruga maeranande, onawamo Amisye apa kawasae nanawije. 3 Weramu Yesus opamo titi Musa akivan. Wandaura so mamaisy, weye wandaen vatano po yavare ranari pamo panakoeve apa yavaro po ranarije rakivan. 4 Tugae, yavare nanentabo mamo vatan inta po ranari, weramu Po anakotare ranari tenambe pamo Amisye taunep. 5 Amisye po anakere raugaje Musa ai indamu po Amisye apa yavaruga maeranande. Muno Musa pamo beto Ai mavabe, maisyare vatano panapatambe apa akari apa yavaruga rai inta amaisy. Musa apa po rave so mbe ranameve ana rui indati nande no masyoto makare rai. 6 Weramu Kristus beto Amisye ai maisyare Amisye taune apa Arikainy, napi be akarive yavaruga Amisye rai tenambe. Weti are nawirati usisa Amisye apa yavaruga so rai? Sya arakove, vatano wamirati wansanuga ntindimu wansanave Amisye amen wamamo Apa yavaruga nawirati wam.
Vemo wasanuga matu ti wasakirive Amisye ai nora
7 Weti syare wambeta Anawayo Vambunine ama ayao so rai mare:
“Wadanide! Syare masyoto unumeso wapo Amisye anamote raraniv!
8 Vemo wasanuga matu nora,
maisyare wapa aneno wusyine mansamaisy, nanawirati wonae ubeta Amisye ai
muno manuga kantetoaro Ai arono wanya no nugo vabukane vono maninimbe.
9 Amisye pare, ‘Rinatawandi wapa anene mai to.
Tume tename jirum wo raen ibekobeo mai tutir,
weramu manuga matu ti ware wo inatopan.
10 Wemi mbewar riparijo mai,
weye vatane so wonayo Rinai,
muno wonae ubeta Sya ananyao raiji.
11 Weti ripari mangkebe, ti Syo raura patimuve syare:
Vatane so indati awaura Sya kove rai jewen,* Ayao so, “Vatane so indati awaura Sya kove rai jewen,” ama tunato raije mare Amisye po mansamayaro usisa munijo Kanaan raije ramu.
namirati Syo ratayao indamu maneme mpaya awa anakere rai ti umainda una kovo saumane rautano wem.’ ”✡ Mazmur 95:7-11
12 Inya, sya arakove, syare wasyisyaube! Vemo weapamo inta nanuga ntairi ayao kakaije rai nora muno nyonae nyanave nora. Vemo inta nakirive Amisy wepi noa pitawabe ai nora. 13 Yara syare wapo wasanyao vambinibe indamu wapa anave Amisye ai ntindimu, indamu vemo weapamo inta nya ayao kakai mo naponae ti nanuga matu inya. Weti wapo wasanyao vambinibe masyote yanteter tutir arono masyote ta ntami so, weye ama varore indati mare nsopi kobe. 14 Ranivara wamo wama anave Amisye ai raijar tutir ava wene mo wansaugav, muno wama anave namije mamo ntindimu maisyare arono manasyin dave wamanave kobe wemaisy, weamo indati wantavondi wamaura Kristus apa kove rai. 15 Syare wasaemen irati Amisye apa ayao umawe rai:
“Wadanide! Syare masyoto unumeso
wapo Amisye anamote raraniv!
Vemo wasanuga matu nora,
maisyare wapa aneno wusyine mansamaisy,
nanawirati wonae ubeta Amisye ai.”✡ Mazmur 95:7-8
16 Weti vatano wo Amisye anamote umaso raraniv weramu wonae ubeta Ai onawamo are nawije? Wenawamo vatano Musa po mansaugav ti wuje no munijo Mesir raora wenawije. 17 Wama anene umaso wonae ubeta Amisye ai, weti Amisye parijo mansaija tume tename jirum. Awa ayao kakaije ntapekano mansai ti ukakai kobe no nugo vabukane vono maninimbe weye Amisye apa mangke maje mai. 18 Muno vatane umaso wenawamo vatano Amisye po mansaura arono Po raura patimuve pare, “Vatane so indati usisa Sya munijo syo ratayao mansai rai jewen, namirati maneme mpaya awa anakere rai ti umainda una vayave wem.” Usisa Amisye apa munijo po ratayao rai jewen weye ubeta Aije ramu. 19 Maisyare omaisy, wandaen usisa rai ramu weye wonae wanave Amisye aiji.

- IBRANI
- <
- 3
- >

*3:11 Ayao so, “Vatane so indati awaura Sya kove rai jewen,” ama tunato raije mare Amisye po mansamayaro usisa munijo Kanaan raije ramu.

✡3:11 Mazmur 95:7-11

✡3:15 Mazmur 95:7-8

© 2011 WBT